CELEX: C2005/057/60
Language: sk
Date: 2005-03-05 00:00:00
Title: Vec T-498/04: Žaloba podaná dňa 23. decembra 2004: Zhejiang Xinan Chemical Industrial Group Co., Ltd proti Rade Európskej únie

5.3.2005   
            
            
               SK
            
            
               Úradný vestník Európskej únie
            
            
               C 57/35
            
         Žaloba podaná dňa 23. decembra 2004: Zhejiang Xinan Chemical Industrial Group Co., Ltd proti Rade Európskej únie
   (Vec T-498/04)
   (2005/C 57/60)
   Jazyk konania: angličtina
   Zhejiang Xinan Chemical Industrial Group Co., Ltd, so sídlom v Jiande City (Čínska ľudová republika), v zastúpení: D. Horovitz, lawyer, ktorý si zvolil adresu na doručovanie v Luxemburgu, podal 23. decembra 2004 na Súd prvého stupňa Európskych spoločenstiev žalobu proti Rade Európskej únie.
   Žalobca navrhuje, aby Súd prvého stupňa:
   
               —
            
            
               zrušil článok 1 napadnutého nariadenia v rozsahu, v akom sa týka žalobcu;
            
         
               —
            
            
               zaviazal Radu Európskej únie nahradiť trovy konania.
            
         Žalobné dôvody a hlavné tvrdenia
   Žalobca sa domáha zrušenia nariadenia Rady (ES) č. 1683/2004 z 24. septembra 2004, ktorým sa ukladá konečné antidumpingové clo na dovoz glyfosátu s pôvodom v Čínskej ľudovej republike (1) v rozsahu, v akom sa týka žalobcu. Žalobca uvádza, že orgány Spoločenstva na neho náležite nepoužili trhovo-ekonomický prístup.
   Na podporu svojej žaloby sa žalobca dovoláva zjavne nesprávneho posúdenia pri použití článku 2 ods. 7 písm. c) nariadenia č. 384/96 (2) v znení zmien a doplnení.
   Žalobca tvrdí, že Rada v napadnutom rozhodnutí neuviedla, že prišlo k podstatnému štátnemu zásahu do obchodných rozhodnutí žalobcu. Podľa žalobcu Rada taktiež nepoužila správny prah na posúdenie, či boli kritériá stanovené v článku 2 ods. 7 písm. c) splnené. Žalobca spochybňuje, že uvedené právo štátu zasahovať do obchodných rozhodnutí spoločnosti, bez konkretizácie alebo výkonu tohto uvedeného práva, bolo faktorom, od ktorého možno vyvodiť, že prvé kritérium článku 2 ods. 7 písm. c) nebolo splnené. Žalobca ďalej tvrdí, že predložené dôkazy jasne preukázali, že rozhodnutia žalobcu o cenách, nákladoch a príjmoch zodpovedali signálom trhu odrážajúcich ponuku a dopyt, a že v tomto ohľade neexistoval žiadny štátny zásah.
   Po druhé sa žalobca dovoláva porušenia odseku 6 prílohy II antidumpingovej dohody Svetovej obchodnej organizácie a článku 18 ods. 4 nariadenia č. 384/96, ako aj záväzku chrániť zákonné práva žalobcu. Žalobca tvrdí, že jeho zákonné a procesné práva boli porušené tým, že nebol informovaný o dôvodoch na odmietnutie ním navrhovaných dôkazov, že mu nebolo umožnené poskytnúť ďalšie informácie a že neboli uverejnené dôvody na odmietnutie námietok, ktoré predložil.
   Nakoniec sa žalobca dovoláva porušenia legitímnej dôvery tým, že orgány Spoločenstva neposkytli urýchlené rozhodnutie ohľadom žiadosti žalobcu o štatút spoločnosti s trhovou ekonomikou.
   
      (1)  Ú. v. EÚ L 303, s. 1
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, s. 1)